Socijaldemokratska stranka Bosne i Hercegovine

**Socijaldemokratska stranka Bosne i Hercegovine** (skr. **SDSBiH**) bila je ljevičarska marksistička politička stranka, aktivna u Austro-Ugarskom kondominiju Bosne i Hercegovine.

Stranka je bila aktivna od 1909. do 1919. kada se priključila Socijalističkoj radničkoj partiji Jugoslavije (komunista), prethodnicu Komunističke partije Jugoslavije (KPJ). Stranku je vodio Sreten Jakšić.

## Historija 
Nastala je od predstavnika sindikata i radničkih skupina 1909. godine, a većinu članstva na početku su činili strani radnici, dovedeni iz drugih dijelova Austro-Ugarske. Zbog toga je uglavnom bila marginalizirana, a za službenu ideologiju uzela je marskizam, odnosno austromarksizam.

Neposredno nakon aneksije Bosne i Hercegovine od strane Austro-Ugarske, u oktobru 1908. godine, vodeći ljudi radničkog pokreta započeli su rad na osnivanju Socijaldemokratske stranke Bosne i Hercegovine. Pripremljen je i program na srpskohrvatskom i njemačkom jeziku koji je sarajevska radnička skupština podržala krajem godine, dok je u januaru naredne godine organizovan privremeni stranački odbor. U aprilu 1909. počinje sa objavljivanjem lista "Glas slobode" kao glasilo stranke koja zvanično još nije bila oformljena iako je već bila prisutna u društvenom i političkom životu radnika. Sredinom godine bili su ustanovljeni gotovo svi uslovi za djelovanje socijaldemokratske stranke, te je osnivački kongres konačno održan u Sarajevu 28. i 29. juna 1909. godine.

Stranka nije imala brojno članstvo, te njezin utjecaj u društvu bio je slab. U stranci je zadržan stav da se seljaci ne primaju u stranku, što je odmah spriječilo masovnost stranke zbog agrarnog karaktera bosanskohercegovačkog stanovništva. Stranka je imala oko 2.000 članova, uglavnom radnika koji su dolazili iz većih industrijskih centara, a većina njih bila je iz Sarajeva. Ideologija stranke temeljila se na socijaldemokratskim idejama prisutinih u Evropi u to vrijeme, u prvom redu Njemačkoj i Austro-Ugarskoj, a od južnoslavenskih zemalja u Srbiji. Seljaci i njihovi problemi bili su uglavnom ignorirani. Marksizam je jednim dijelom uticao na stranku, no kako je članstvo stranke bilo uglavnom radničko i slabo obrazovano, bilo je malo ljudi koji su bili upoznati s ideološkim postavkama marksizma.

Prilike u Bosni i Hercegovini u to vrijeme nisu davale mogućnost razvoja jednoj radničkoj stranci. Program stranke nije imao u vidu revolucionarni preobražaj bosanskohercegovačkog stanovništva. Glavni cilj stranke bilo je uvođenje socijalizma, koji bi se, prema njima, ostvario kroz ostvarenje političkih sloboda, ravnopravnosti naroda, ostvarenje ekonomskog blagostanja radnika, preuzimanje vlasti kroz parlamentarnu borbu i rješavanje agrarnog pitanja u potpunu korist seljaka. Ali, najviši cilj stranke bilo je ostvarenje "internacionalnog socijalističkog društva".

Kako stranka nije imala svoju bazu uporišta zbog malog broja članova, prilike za ostvarenje tih planova nisu postojale. To je SDSBiH isticala i na javnim radničkim skupštinama i u svome listu "*Glas slobode"* gdje traže da Sabor bude biran na temelju općeg, jednakog i trajnog neposrednog prava glasovanja. Stranka se nije bavila nacionalnim pitanjem, pa niti pitanjem seljaka, te je zbog toga postala zatvorena.

Kroz svoje postojanje, nikada nije imala predstavnika u Bosanskom saboru, pa niti predstavnika u općinskim predstavništvima većih gradova. Nakon raspada Austro-Ugarske, Socijaldemokratska stranka Bosne i Hercegovine poslala je svoje izaslanstvo na *Kongres ujedinjenja* u Beogradu u aprilu 1919, gdje su se socijalističke stranke južnoslavenskih zemalja ujedinile u novu stranku, Socijalističku radničku partiju Jugoslavije (komunista).

Dana 20. aprila 1919. Socijaldemokratska stranka postala je dio Saveza komunista Jugoslavije.

Dana 27. decembra 1992. Socijaldemokratska partija Bosne i Hercegovine (SDP BiH) je službeno (ponovno) uspostavljena, te se ona poziva na tradiciju i ideologiju Socijaldemokratske stranke BiH.

## Također pogledajte 
* Socijaldemokratija
* Socijaldemokratska partija Bosne i Hercegovine

## Reference 
## Literatura 
* 
* 
* 
* 
* 

*
Kategorija:Političke stranke osnovane 1909.
Kategorija:Socijaldemokratija
Kategorija:Komunizam
Kategorija:Marksizam
Kategorija:Jugoslavenstvo
Kategorija:Političke stranke u Austro-Ugarskoj
Kategorija:Bivše političke stranke u Bosni i Hercegovini
Kategorija:Socijaldemokratske partije u Bosni i Hercegovini
Kategorija:Socijaldemokratska partija Bosne i Hercegovine
Kategorija:Političke stranke raspuštene 1919.